**\* / ריבה רוקט**

אין אתה נעבעך
או עלם צעיר
אבוד ונודד
בדרכים בלי מוצא

אין אתה נעבעך
או איש מאוהב
שקשור ליבו
בשלשלאות רצון

אין אתה נעבעך
או ילד אומלל
שידיו שרוכות
בערכים ישנים
בלי טעם ובלי בחירה

גבר חזק אתה
איש חכם
שמכיר בכוחו
על חולשת זולתו
ויבחר להשתטות בו

**דויד קהירי**

**הלכות בית**

לְעוֹלָם יָבוֹא אָדָם אֶל בֵּיתוֹ

בְּכָבוֹד, בְּיִרְאָה,

בְּיִרְאַת כָּבוֹד.

לֹא יִפְתַּח אֶת הַדֶּלֶת מִיָּד:

יַעֲמוֹד חֶרֶשׁ עַל הַסַּף

יִבְדֹּק אִם הַבַּיִת מֵאִיר פָּנָיו,

אִם הַבַּיִת שָׁר, אִם הַבַּיִת

אֵלָיו נִכְסָף. וְאָז

בִּדְחִילוּ וּרְחִימוּ,

יָחֵף, עַל קְצוֹת אֶצְבְּעוֹתָיו

יִכָּנֵס וְיֹאמַר:

בָּאתִי לְגַנִּי אֲחוֹתִי כָּלָה

וְגוֹמֵר. וְיֵצֵא

מִן הַבַּיִת בִּמְתִינוּת רַבָּה

לֹא כְּאֶחָד הַנָּס מִלֶּהָבָה.

וּבְצֵאתוֹ יִלְחַשׁ בְּלִבּוֹ:

הִנָּךְ יָפָה רַעְיָתִי

הִנָּךְ יָפָה

וּמוּם אֵין בָּךְ.

וּכְשֶׁיָּשׁוּב אֶל בֵּיתוֹ,

יֵשׁ וּמֵרָחוֹק יִשְׁמַע:

קוֹל דּוֹדִי הִנֵּה זֶה בָּא

דּוֹמֶה דּוֹדִי לִצְבִי

וְדָּגוּל מֵרְבָבָה. וְיֵדַע

הַבַּיִת שָׁר

מֵאִיר פָּנָיו

אֵלָיו נִכְסָף.

לְעוֹלָם יָבוֹא אָדָם אֶל בֵּיתוֹ

בְּאַהֲבָה, בִּזְהִירוּת

רַבָּה. יַעֲצֹם עֵינָיו

יַחֲלֹץ נַעֲלָיו

וְיִכָּנֵס

עַל קְצוֹת אֶצְבְּעוֹתָיו.

 7 שירים שלי

**לֹא בַּשָּמַיִם**

לֹא בַּשָּׁמַיִם

לֹא רָחוֹק

הַטּוֹב נָשַׁב.

הֲלֹא קָרוֹב הוּא מְאֹד

הֲלֹא פֹּה הוּא

הֲלֹא לַהֲטוֹ בְּיָדְךָ

לוֹחֵשׁ לַעֲשׂוֹתוֹ

עַכְשָׁו.

**שִׁיר הַסֻּלָּם**

כְּשֶׁאַתְּ עוֹלָה בַּסֻּלָּם

אַתְּ רוֹאָה יוֹתֵר

כְּשֶׁאַתְּ עוֹלָה בַּסֻלָּם

אַתְּ נִזְכֶּרֶת מַה חָשׁוּב

לְכֻלֻּם.

כְּשֶׁאַתְּ עוֹלָה בַּסֻּלָּם

אַתְּ רוֹאָה יוֹתֵר וְיוֹתֵר וְיוֹתֵר

וּמִשָּׁם אַתְּ מְכַסָּה בִּשְׂמִיכָה

אֶת כֻּלָּם.

שְׁנֵי בָּתִּים מְרֻבָּעִים

תַּבִּיט: הַבַּיִת בּוֹעֵר.

תִּכָּנֵס אֶל תּוֹכוֹ. תִּשָּׁאֵר.

אַתָּה חַי. אַל תִּשְׁאַל אֵיךְ.

בּוֹעֵר עִם הָאֵשׁ תִּתְהַלֵּךְ.

הִנֵּה כָּל הַבַּיִת רֵיק מֵרִהוּט:

קִיר קַר. תְּרִיס שָׁחֹר.

בֵּין סְדָקָיו שֶׁבֶר שֶׁמֶשׁ יַחְדֹּר,

חוּט כֶּסֶף יָשָׁן. יְדִידוּת.

כְּשֶׁאֲנִי נִשְׁאֶרֶת לְבַד

כְּשֶׁאֲנִי נִשְׁאֶרֶת לְבַד אֲנִי מְצוּצָה וְרוֹצָה לָמוּת,

לְהִתְעַטֵּף בְּנוֹצוֹת הַפּוּךְ שֶׁל הַחֲשֵׁכָה

לִשְׁקֹעַ בָּהּ כְּמוֹ צוֹלֶלֶת רְצוּצָה

וְלַעֲצֹם אֶת עַצְמִי בְּשֵׁנָה.

כְּשֶׁאֲנִי נִשְׁאֶרֶת לְבַד כֹּחוֹתַי נוֹזְלִים

מִכָּל פִּתְחֵי גּוּפִי אֶל הָאֲדָמָה

אוֹזְלִים אוֹתִי חֲלוּלָה, מְבֹהָלָה,

נִשֵּׂאת בָּרוּחַ רְשָׁעָה כַּמּוֹץ.

כְּשֶׁאֲנִי נִשְׁאֶרֶת לְבַד אֵין לִי אֲנִי

בִּכְלָל, יֵשׁ לִי רַק אֵין זֶה

וְאֵין הַהוּא וַאֲהָהּ

וְכָל אֶחָד אֶבֶן עָלַי.

מַתָּנָה

הָיִיתִי בַּת תֵּשַׁע כְּשֶׁהֶחְלַטְתִּי לַעֲשות מַתָּנָה לְאִמִּי לְיוֹם הֻלַּדְתָּהּ,

 לַעֲשׂוֹת לְבַדִּי וְלָכֵן בַּסֵּתֶר, מַשֶּׁהוּ שֶׁאֲנִי יְכוֹלָה,

מַשֶּׁהוּ שֶׁעָשִׂיתִי לְבַד, שֶׁיַּעֲשֶׂה לָהּ הַפְתָּעָה,

שֶׁיִּהְיֶה נֶחְמָד בְּעֵינֶיהָ, שֶׁיַּעֲשֶׂה לָהּ קְצָת שִׂמְחָה.

בַּסֵּתֶר תָּפַרְתִּי מִמְחָטָה, מַפִּית אֹכֶל, מַטְלִית, מַשֶּׁהוּ שֶׁדּוֹמֶה לְאַרְנָק.

בַּסֵּתֶר גָּזַרְתִּי אֶת שְׂמִיכַת הַבֻּבָּה לְפִסּוֹת בַּד צִבְעוֹנִי

וְתָפַרְתִּי אוֹתָם בְּתֶפֶר מַכְלֵב וְתֶפֶר מַסְרֵק שֶׁלָּמַדְנוּ.

אִמִּי קִבְּלָה מֵאָבִי סִכָּה מִכֶּסֶף שֶׁל "בְּצַלְאֵל",

עֲשׂוּיָה חוּטֵי פִילִיגְרָן, בְּצוּרַת שְׁנֵי הָרִים תְּאוֹמִים.

הִיא הִנִּיחָה אוֹתָם בֵּין שָׁדֶיהָ, עַל הַשִּׂמְלָה הַכְּחֻלָּה.

עַל הַמַּתָּנָה שֶׁלִּי הִיא אָמְרָה: יוֹתֵר טוֹב הָיָה לַעֲשׂוֹת דָּבָר אֶחָד גָּדוֹל.

יוֹתֵר מֵחֲמִשִּׁים שָׁנָה נִשְׁאַרְתִּי הֲמוּמָה. לֹא הָיָה לִי מַה לַּעֲנוֹת.

"יוֹתֵר טוֹב הָיָה לַעֲשׂוֹת דָּבָר אֶחָד גָּדוֹל", הֵבַנְתִּי יוֹתֵר וְיוֹתֵר.

הִיא מֵתָה לִפְנֵי שָׁנִים לֹא רַבּוֹת בְּלִי שֶׁדִּבַּרְתִּי אִתָּהּ עַל זֶה.

אֲבָל הַיּוֹם נוֹדַע לִי פִּתְאֹם שֶׁבְּקָרוֹב אֶפְגֹּש אוֹתָהּ וְאֹמַר:

אִמָּא, זֶה מַה שֶּׁעָשִׂיתִי. זֶה מַה שֶּׁיָּכֹלְתִּי.

מִמְחָטָה, מַפִּית, מַטְלִית וּמַשֶּׁהוּ שֶׁדּוֹמֶה לְאַרְנָק.

סוֹנֶט הַמְּחִיר

אֵלִי, אֵלִי הַלֹּא סוֹלֵחַ!

לַמֵּד אוֹתִי אֵיךְ לְשַלֵּם

מְחִיר מֻגְזָם

בְּלִי לְהִתְמַקֵּחַ.

לַמֵּד אוֹתִי לָשִׁיר

אֶת הַשִּׂמְחָה הַזֹּאת

שֶׁבָּהּ עַכְשָׁו הִשְׁלַמְתִּי

עִם מְחִיר בִּלְתִּי-סָבִיר.

אֶת הַשִּׂמְחָה הַזֹּאת

לַמֵּד אוֹתִי לָשִׁיר לַקִּיר,

עַל שְׂפַת הַיָּם וּבָרְחוֹבוֹת

בְּמוֹעֲדֵי הַתַּשְׁלוּמִים

הַמִּתְקָרְבִים עַל הַחוֹבוֹת

 שֶׁל כָּל הָאֲהָבוֹת.

בַּתְּהוֹם הַגּוֹלֶלֶת

בַּתְּהוֹם הַגּוֹלֶלֶת פִּתְאֹם

הָיִיתִי שָׁלוֹם, הָיִיתִי אוֹרָה

בְּאֶמְצַע הַצָּרָה

הָיִיתִי פִּתְאֹם שׁוֹרָה

אֶת הָאֹפֶל עַד תֹּם

הָיִיתִי זָרָה, הָיִיתִי שָׁלוֹם.